Ulrik Kragh (V), 2003-12-11:
Det er lovforslag, der giver mulighed for, at ingeniørerne og arkitekterne og rådgiverne kan koncentrere sig om at lave byfornyelse og lave gode boligtekniske løsninger til de mennesker, som skal have byfornyet deres ejendom.
Det er forenklingsforslag, som på alle mulige måder gør det nemmere at lave byfornyelse.
Når vi har det som det overordnede for de her lovforslag, så synes jeg, det er beskæmmende at se det betænkningsbidrag, som er lavet af oppositionen, til de forslag, vi står med her.
Oppositionen siger, at det er forslag, som vil give massive problemer i forhold til arbejdsløsheden.
Det skriver de i deres betænkningsforslag.
Jeg er nødt til at sige, at det, der her sker, er, at vi går ind og laver en omprioritering af midler fra byfornyelse til investeringer i infrastruktur, hvor der også er arbejdspladser.
Samtidig med det går vi ind og laver en byfornyelsesreform, hvor vi ændrer støtten, således at niveauet for byfornyelse forventes at blive det samme.
Det vil sige, at der netto vil blive en øget beskæftigelse på det projekt, vi har med den her omprioritering.
Når vi så ser på det beløb, vi taler om, på den reduktion af byfornyelsen, som vi her har med at gøre, på 215 mio. kr., så er situationen den, at man overhovedet ikke forholder sig til, at regeringen i den samme periode med et bredt flertal i Folketinget sidste år har indgået en aftale, hvor der gennem de næste 4 år yderligere bliver investeret 1 mia. kr. i ungdomsboliger.
Der bliver investeret 1 mia. kr. om året i private udlejningsboliger.
Der bliver opført flere almene boliger, end der har været opført i ufattelig mange år.
Der blev sidste år givet tilsagn om dobbelt så mange almene boliger, som der tidligere har været.
Derfor er det så hult, når man skal høre, at denne her effektivisering af byfornyelsesindsatsen vil være en katastrofe for beskæftigelsen.
Det holder simpelt hen ikke.
Når vi så kigger på, hvad der ellers bliver sagt, så bliver der sagt, at lovforslagene slet og ret ligner dødsstødet for byfornyelsen.
Nej, selvfølgelig vil de ikke stille sig uden for byfornyelsen.
Byfornyelsen vil foregå, lige så vel som den har gjort hele tiden.
Det, der bare er pointen her, er, at den kan foregå mere enkelt, og den kan foregå, således at vi får mere for pengene, og det er da trods alt det, det gælder om, når man skal prioritere og få mest muligt ud af skattekronerne.
Endelig bliver der slået på, at disse her forslag skulle være et løftebrud.
Derfor har vi indført skattestop for dem, der bor i ejerboliger, og derfor har vi lovet, at huslejelovgivningen og boligreguleringslovgivningen står ved magt, således at folk, så lang tid der ikke er balance på boligmarkedet, skal have en tryghed via lejelovgivningen, som den er, og via boligreguleringsloven, som den er, for, at man ikke ændrer i måden, huslejen kan reguleres på.
Denne her byfornyelsesreform har intet at gøre med, at vi skulle ændre i de vilkår.
Og derfor er de her toner om løftebrud lige så hule som det, at man ikke skulle gennemføre byfornyelse for fremtiden, og det er lige så hult, som at de 215 mio. kr., som vi skærer her, skulle have en katastrofal virkning på beskæftigelsen i forbindelse med boligbyggeriet.
Derfor vil jeg alt i alt sige, at det her betænkningsbidrag er udtryk for, ja, jeg er lige ved at sige politisk plat, men i hvert fald et udtryk for, at man ikke ser tingene i en helhed.
Derfor har jeg nu valgt at sige min ærlige mening om det, og det glæder jeg mig til at vi kan tage en diskussion om.